96/77/EY: Komission päätös, tehty 18 päivänä tammikuuta 1996, sellaisilta alueilta, joilla paralyyttisten toksiinien taso ylittää neuvoston direktiivissä 91/492/ETY vahvistetun rajan, tulevien tiettyjen simpukoiden pyyntiä ja jalostusta koskevista edellytyksistä (ETA:n kannalta merkityksellinen teksti)



Virallinen lehti nro L 015 , 20/01/1996 s. 0046 - 0047



KOMISSION PÄÄTÖS, tehty 18 päivänä tammikuuta 1996, sellaisilta alueilta, joilla paralyyttisten toksiinien taso ylittää neuvoston direktiivissä 91/492/ETY vahvistetun rajan, tulevien tiettyjen simpukoiden pyyntiä ja jalostusta koskevista edellytyksistä (ETA:n kannalta merkityksellinen teksti) (96/77/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon terveyttä koskevista vaatimuksista elävien simpukoiden tuotannossa ja saattamisessa markkinoille 15 päivänä heinäkuuta 1991 annetun neuvoston direktiivin 91/492/ETY (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen liitteessä olevan V luvun 8 kohdan viimeisen alakohdan, sekä katsoo, että kansanterveyden suojelemiseksi direktiivissä 91/492/ETY vahvistettu paralyyttisen simpukkamyrkyn (PSP) määrä, joka on 80 mikrogrammaa 100 grammassa, ei saa ylittyä ihmisravinnoksi tarkoitetuissa simpukoissa, Acanthocardia tuberculatum -lajiin kuuluvien simpukoiden osalta tieteelliset tutkimukset osoittavat, että aiheellisella lämpökäsittelyllä voidaan taata PSP:n määrän vähentäminen alle havaittavan tason, jos alkuperäinen saastumisen taso on enintään 300 mikrogrammaa 100 grammassa, eläinlääkintäalan tiedekomiteaa on kuultu, ja se on antanut puoltavan lausunnon tämän lämpökäsittelymenettelyn käyttämisestä tähän toksiinin tyyppiin ja tähän simpukkalajiin, eläinlääkintäalan tiedekomitean lausunnon perusteella tällä hetkellä on tärkeää määrätä tätä tavoitetta varten rajoitetulla erityispäätöksellä pyynnin osalta vahvistettua rajaa korkeammasta PSP:n tasosta ja aiheellisesta lämpökäsittelystä ainoastaan edellä mainittuun lajiin kuuluville simpukoille, neuvoston direktiivin 91/493/ETY soveltamista koskevista yksityiskohtaisista säännöistä kalastustuotteiden sisäisten terveystarkastusten osalta 20 päivänä toukokuuta 1994 tehdyssä komission päätöksessä 94/356/EY (2) määritellyillä sisäisen tarkastuksen menettelyillä voidaan turvata aiheellisen lämpökäsittelyn asianmukainen soveltaminen, jäsenvaltioiden toimivaltaisten viranomaisten tehtävä on antaa erityisluvat näitä simpukoita käsitteleville laitoksille ja tarkastaa sisäisen tarkastuksen menettelyjen asianmukainen soveltaminen, ja tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Tätä päätöstä sovelletaan ainoastaan Acanthocardia tuberculatum -lajiin kuuluviin simpukoihin. 2 artikla 1. Espanja voi sallia 1 artiklassa tarkoitettujen simpukoiden pyynnin alueilla, joilla PSP-toksiinin määrä näiden simpukoiden syötävissä osissa on yli 80 mikrogrammaa 100 grammassa mutta alle 300 mikrogrammaa 100 grammassa. Pyydetyt simpukat on - kuljetettava toimivaltaisen viranomaisen sinetöimissä konteissa tai ajoneuvoissa suoraan hyväksyttyyn laitokseen, jolla on erityislupa niiden käsittelemiseen, - kuljetettava siten, että niiden mukana seuraa toimivaltaisen viranomaisen antama kuljetuslupa-asiakirja, jossa todistetaan tuotteen laji ja määrä, alkuperäalue ja määräpaikkana oleva tehdas, - lämpökäsiteltävä tämän päätöksen liitteen mukaisesti. 2. Edellä 1 kohdassa tarkoitetuista simpukoista saaduissa lopputuotteissa ei tämän lämpökäsittelyn jälkeen saa olla biologisella määritysmenetelmällä havaittavaa määrää PSP-toksiinia. Kullekin erälle on tehtävä määritys. Tätä määräystä tarkistetaan kuuden kuukauden kuluttua Espanjan viranomaisten esittämän kertomuksen mukaisesti. 3 artikla Toimivaltaisen viranomaisen on tarkastettava, että luvan saaneesta laitoksesta vastaavan henkilön päätöksen 94/356/EY mukaisesti vahvistamaa ja täytäntöön panemaa, neuvoston direktiivin 91/493/ETY (3) 6 artiklassa säädettyä sisäistä tarkastusta sovelletaan erityisesti tämän päätöksen liitteessä määriteltyyn lämpökäsittelyyn. 4 artikla Tämä päätös on osoitettu kaikille jäsenvaltioille. Tehty Brysselissä 18 päivänä tammikuuta 1996. Komission puolesta Franz FISCHLER Komission jäsen (1) EYVL N:o L 268, 24.9.1991, s. 1 (2) EYVL N:o L 156, 23.6.1994, s. 50 (3) EYVL N:o L 268, 24.9.1991, s. 15 LIITE Acanthocardia tuberculatum -lajiin kuuluviin simpukoihin sovellettava lämpökäsittely PSP-toksiinin vähentämiseksi alle 80 mikrogrammaan 100 grammassa Simpukoille on tehtävä järjestyksessä seuraavat toimenpiteet: 1. Ensimmäinen pesu makealla vedellä vähintään 2 minuutin ajan lämpötilassa 20 °C ± 2 °C. 2. Esikeittäminen makeassa vedessä vähintään 3 minuutin ajan lämpötilassa 95 °C ± 5 °C. 3. Lihan ja kuoren erottaminen. 4. Toinen pesu juoksevassa makeassa vedessä vähintään 30 sekunnin ajan lämpötilassa 20 °C ± 2 °C. 5. Keittäminen makeassa vedessä vähintään 9 minuutin ajan lämpötilassa 98 °C ± 3 °C. 6. Jäähdytys juoksevassa kylmässä vedessä noin 90 sekunnin ajan. 7. Syötävien osien (jalka) erottaminen syötäväksi kelpaamattomista osista (kidukset, sisälmykset ja vaippa) mekaanisesti vedellä paineen alaisena. 8. Pakkaaminen ilmatiiviisti suljetuissa astioissa hapottomaan liemeen. 9. Sterilisointi painesterilisaattorissa vähintään 116 °C:een lämpötilassa käytettyjen astioiden mittasuhteiden mukaan lasketun ajan, kuitenkin vähintään 51 minuuttia.